शराब पर बड़ा आंदोलन, बाहर से बुलाया जा रहा महिला बल
शराबबंदी की मांग को लेकर शहर में 8 मार्च को बड़ा प्रदर्शन करने की तैयारी है। विधानसभा घेराव के साथ-साथ उसी दिन मुख्यमंत्री निवास घेरने की घोषणा की गई है। महिला दिवस को ध्यान में रखते हुए कांग्रेस ने महिला कांग्रेस की अगुवाई में प्रदर्शन का फैसला लिया है। महिलाओं के प्रदर्शन को देखते हुए पुलिस अफसरों ने बाहर से महिला बल बुलाने की तैयारी की है।
मंगलवार को पुलिस अफसरों की बैठक बुलाई गई है। उसी में सुरक्षा को लेकर अलग-अलग तैयारी का फैसला लिया जाएगा।
8 मार्च को कांग्रेस के अलावा जनता कांग्रेस जोगी भी उसी दिन आंदेालन करेगा। दोनों अलग-अलग जगह प्रदर्शन करेंगे। इस तरह पुलिस को दो जगहों पर मोर्चेबंदी करनी होगी। उसी आधार पर तैयारी की जा रही है।
शराब पर ऑफर, विरोध
टिकरापारा शराब दुकान में छूट का आफर देना और फ्लैक्स लगाकर उसका विज्ञापन करने पर ठेकेदार को विरोध का सामना करना पड़ा। दर्जनों महिलाओं ने दुकान को घेरकर विज्ञापन को नियम विरुद्ध बताते हुए इस विज्ञापन के खिलाफ प्रदर्शन किया। टिकरापारा शराब दुकान में ठेकेदार ने रेट कम होने का फ्लैक्स टांग दिया था। सुबह यह फ्लैक्स देखकर महिलाएं आक्रोशित हो गईं। सामाजिक कार्यकर्ता ममता शर्मा ने इसे नियम विरुद्ध बताते हुए महिलाओं को साथ लेकर शराब दुकान पहुंच गई। उन्होंने यहां जमकर नारेबाजी की।
शराबबंदी की मांग को लेकर जनता कांग्रेस छत्तीसगढ़ ने निकाली रैली।
जोगी कांग्रेस की महिलाएं उतरीं सड़क पर
छत्तीसगढ़ जनता कांग्रेस का शराब को लेकर विरोध-प्रदर्शन का क्रम जारी है। विधानसभा से लेकर सड़क तक पार्टी शराब को लेकर प्रदर्शन कर रही है। सोमवार को पार्टी की महिला इकाई ने शहर में एक विरोध रैली निकाली। महिला कार्यकर्ताओं ने इस दौरान मंत्री बृजमोहन अग्रवाल के बंगले के घेराव का प्रयास किया। पुलिस ने उन्हें सिविल लाइंस के करीब रोक लिया। इस दौरान महिला कार्यकर्ताओं ने सरकार की शराब बेचने की नीति का विरोध किया। पार्टी नेत्री वाणी राव ने कहा कि सरकार राजस्व के फायदे के लिए आने वाली पीढ़ी को नशे की ओर धकेल रही है। विकास की बात करने वाली सरकार छत्तीसगढ़ में शराबंदी ना करके राज्य को विनाश की ओर ले जा रही है। उनका कहना था कि सरकार अगर इस फैसले को वापस नहीं लेती है तो आगे पार्टी और उग्र आंदोलन करेगी।
टिकरापारा शराब दुकान में कीमत कम करने के विराेध में प्रदर्शन।
hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva